***Povinné zmluvné podmienky zapracované do návrhu zmluvy***

Na základe Príkazu ministra zdravotníctva SR č. 13/2022 musí zmluva, ktorú uzatvorí verejný obstarávateľ Nemocnica Poprad a.s. s víťazným uchádzačom obsahovať nasledovné zmluvné podmienky, preto prosíme o zakomponovanie týchto podmienok do Vášho návrhu zmluvy.

Povinné zmluvné podmienky:

* Poisťovňa je povinná vystaviť faktúru za poskytnutie služby do 15 dní odo dňa jej riadneho plnenia.
* Poisťovňa, podpísaním tejto zmluvy v zmysle ustanovení zákona č. 18/2018 Z. z. o ochrane osobných údajov v platnom znení, udeľuje poistníkovi/poistenému súhlas so spracovaním svojich osobných údajov v  rozsahu údajov uvedených v tejto zmluve na evidenčné účely, najmä vedenie registra zmlúv poistníka/poisteného na dobu určitú, počas vedenia registra zmlúv poistníka/poisteného.
* Zmluvné strany sa dohodli, že poisťovňa nie je oprávnená postúpiť inému svoju pohľadávku vzniknutú z titulu plnenia podľa tejto zmluvy bez predchádzajúceho písomného súhlasu poistníka/poisteného. Právny úkon, ktorým budú pohľadávky poisťovne postúpené v rozpore s predchádzajúcou vetou, bude v zmysle príslušných ustanovení Občianskeho zákonníka neplatný.
* Zmluvné strany berú na vedomie, že poistník/poistený udelí súhlas s postúpením pohľadávky za podmienky, že bol na takýto úkon udelený predchádzajúci písomný súhlas Ministerstva zdravotníctva SR.
* Zmluva nadobúda platnosť dňom jej podpísania zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv.
* V prípade, ak sa po uzatvorení tejto zmluvy preukáže, že na relevantnom trhu existuje cena (ďalej tiež ako „nižšia cena“) za rovnaké alebo porovnateľné plnenie ako je obsiahnuté v tejto zmluve a poisťovňa už preukázateľne v minulosti za takúto nižšiu cenu plnenie poskytovala, resp. ešte stále poskytuje, pričom rozdiel medzi nižšou cenou a cenou podľa tejto zmluvy je viac ako 5 % v neprospech ceny podľa tejto zmluvy, zaväzuje sa poisťovňa poskytnúť poistníkovi/poistenému pre takéto plnenie objednané po preukázaní tejto skutočnosti dodatočnú zľavu vo výške rozdielu medzi ním poskytovanou cenou podľa tejto zmluvy a nižšou cenou.

**Protikorupčná klauzula**

1. Poisťovňa sa pri plnení tejto Zmluvy zaväzuje dodržiavať Platnú legislatívu zakazujúcu podplácanie verejných činiteľov a súkromných osôb, ovplyvňovanie verejných činiteľov za účelom dosiahnutia výhod, pranie špinavých peňazí, a to najmä, ale nie výlučne pri verejnom obstarávaní, podľa predpisov vzťahujúcich sa na verejné obstarávanie a týchto predpisov:
	1. zákon č. 300/2005 Z. z. Trestný zákon v platnom znení,
	2. zákon č. 91/2016 Z. z. o trestnej zodpovednosti právnických osôb v platnom znení,
	3. zákon č. 307/2014 Z.z . o niektorých opatreniach súvisiacich s oznamovaním protispoločenskej činnosti a o zmene a doplnení niektorých zákonov,
	4. zákon č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov .
2. Poisťovňa sa zaväzuje zaviesť a zachovávať všetky nevyhnutné a vhodné postupy a opatrenia spôsobilé zabrániť korupčnému konaniu.
3. Poisťovňa prehlasuje, že podľa jeho vedomostí žiaden zo štatutárnych zástupcov, vedúcich zamestnancov, zamestnancov, splnomocnených zástupcov alebo iných osôb podieľajúcich sa na strane Poisťovne na poskytnutí služby a plnení ďalších povinností podľa Zmluvy priamo alebo nepriamo neponúka, nedáva, neposkytuje, nežiada, ani nesúhlasí s poskytnutím alebo prijatím peňazí, alebo akejkoľvek inej oceniteľnej hodnoty, výhody alebo daru žiadnej právnickej alebo fyzickej osobe, najmä nie verejnému ani štátnemu zamestnancovi, politickej strane, politickému kandidátovi, osobe, ktorá pôsobí v akomkoľvek orgáne zákonodarnej, správnej alebo súdnej moci, zamestnancovi štátneho podniku alebo medzinárodnej verejnej organizácie, a to v akejkoľvek krajine, so zámerom korupčne ovplyvniť, odmeniť, alebo naviesť k nekorektnému výkonu príslušnej funkcie alebo činnosti túto alebo nepriamo akúkoľvek inú osobu, za účelom získať alebo udržať pre poistníka/poisteného akýkoľvek prospech alebo výhody pri výkone činnosti.
4. Poisťovňa prehlasuje, že podľa jeho vedomostí žiaden zo štatutárnych zástupcov, vedúcich zamestnancov, zamestnancov, splnomocnených zástupcov ani akákoľvek iná osoba podieľajúca sa na strane Poisťovne na poskytnutí služby a plnení ďalších povinností podľa Zmluvy nebola a nie je evidovaná žiadnym štátnym orgánom ako vylúčená, s pozastavenou činnosťou, navrhnutá na vylúčenie alebo pozastavenie činnosti, prípadne inak nežiaduca v rámci účasti na verejnom obstarávaní a/alebo v rámci účasti na ponukách zo strany Svetovej banky prípadne inej medzinárodnej rozvojovej banky.
5. Poisťovňa sa zaväzuje po primeranú dobu, ktorou sa rozumie 5 rokov po ukončení tejto Zmluvy, zachovať súvisiacu dokumentáciu v súlade s podmienkami tohto článku Zmluvy.
6. Poisťovňa sa zaväzuje, že neposkytuje kompenzácie za prijatie zákazky, resp. uzatvorenie tejto zmluvy.
7. Poisťovňa sa zaväzuje, že nie je previazaná so štatutárnym zástupcom  organizácie, resp. zamestnancom organizácie.
8. Poisťovňa sa zaväzuje, že Poistníkovi/poistenému oznámi akékoľvek porušenie povinností podľa tejto Protikorupčnej klauzuly, alebo zistenie skutočnosti v rozpore s prehláseniami Poisťovne uvedenými v  tejto Protikorupčnej klauzule a to bez zbytočného odkladu po tom ako sa o takomto porušení alebo skutočnosti dozvedel.
9. V prípade, ak Poistník/poistený písomne upozorní Poisťovňu na dôvodné podozrenie o porušení záväzku Poisťovne vyplývajúcej z tejto protikorupčnej klauzuly alebo na rozpor s prehláseniami Poisťovne uvedenými v tejto Protikorupčnej klauzule :
10. Poistník/poistený je oprávnený pozastaviť plnenie z tejto Zmluvy, a to aj bez predchádzajúceho upozornenia Poisťovne a po dobu, ktorú Poistník/poistený vzhľadom na zistenie relevantných skutočností považuje za nevyhnutnú. Poisťovňa berie na vedomie a súhlasí s tým, že po dobu zisťovania skutočností nedôjde k vzniku akýchkoľvek povinností Poistníka/poisteného voči Poisťovni plynúcich z takého pozastavenia plnenia zo Zmluvy a nebude sa to považovať za porušenie povinností podľa tejto zmluvy.
11. Poisťovňa je povinná prijať všetky relevantné opatrenia, aby zabránila strate alebo zničeniu akýchkoľvek údajov a dokumentov vo vzťahu k zistenému korupčnému konaniu.
12. V prípade, ak Poisťovňa poruší ktorúkoľvek z povinností podľa tejto Protikorupčnej klauzuly Poistník/poistený je oprávnený aj bez predchádzajúceho upozornenia odstúpiť od Zmluvy s okamžitou účinnosťou bez toho, aby Poisťovni vznikol akýkoľvek nárok zo zodpovednosti za odstúpenie Poistníka/poisteného od Zmluvy.
13. Poisťovňa sa zaväzuje, že poskytne Poistníkovi/poistenému v zákonom stanovenom rozsahu náhradu škody za akúkoľvek škodu spôsobenú Poistníkovi/poistenému v súvislosti s porušením tejto Protikorupčnej klauzuly.

**Ochrana osobných údajov**

Poisťovňa sa zaväzuje, že informuje svojich zamestnancov, štatutárnych zástupcov, splnomocnených zástupcov a iné fyzické osoby, ktoré vystupujú v jeho mene vo vzťahu k Poistníkovi/poistenému, alebo ktoré sa podieľajú na plnení tejto Zmluvy (ďalej len „**Dotknuté osoby**“) o spracúvaní ich osobných údajov Poistníka/poisteného ako prevádzkovateľom osobných údajov za účelom plnenia tejto Zmluvy, a to v rozsahu podľa čl. 13 a 14 Nariadenia Európskeho parlamentu a rady (EÚ) 2016/679 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa ruší smernica 95/46/ES a zákona č. 18/2018 Z. z. a to bez zbytočného odkladu po tom, keď budú osobné údaje Dotknutých osôb poskytnuté Poistníkovi/poistenému. V rámci splnenia informačnej povinnosti sa Poisťovňa zaväzuje oboznámiť Dotknuté osoby s dokumentom „***Informačná povinnosť prevádzkovateľa o spracúvaní osobných údajov oprávnených zástupcov, kontaktných osôb a osôb podieľajúcich sa na plnení dodávateľských zmlúv na strane dodávateľov prevádzkovateľa***“ zverejneným na <https://www.nemocnicapp.sk/?cat=222> .

**Údaje do hlavičky zmluvy:**

Obchodné meno: **Nemocnica Poprad, a.s.**

sídlo: Banícka 803/28, 058 45 Poprad

 zastúpený: MUDr. Jozef Tekáč, MPH– predseda **predstavenstva**

Mgr. Bc. Richard Vojsovič – člen predstavenstva

IČO: 36 513 458

DIČ: 2022127657

IČ DPH: SK 2022127657

BIC/SWIFT:

IBAN:

 Zapísaný: Obchodný register Okresného súdu Prešov, oddiel:

 Sa, vložka č.: 10322/P